《雨后同厉云官恩官昆季沈肇熙登江亭》
清代·姚燮

湿云四匝天深蓝，斜阳如旭红西衔。坐收万象入明眦，好风冉冉吹衣衫。

松楸绕城郁凉意，喷作浓烟满城碎。烟低压地出高麦，麦上岚光夺烟翠。

岚光翠尽天接光，远去万里归一苍。生非鸿鹄安能翔，顾视俦侣歌激昂。

此亭明日谁杯觞，昨离今合还茫茫。胸中哀乐溟渤赴，眼前车马尘埃荒。

明须买剑去华岱，不则携舸浮沧浪。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。